Transnet-baas van haatspraak aangeklaBrian Molefe. Foto:leadershipplatform. com Die Vryheidsfront Plus het Woensdag gesê die party gaan ŉ klag van haatspraak by die Menseregtekommissie (MRK) indien teen Brian Molefe, die uitvoerende hoof van Transnet, weens sy “rassistiese en dreigende uitsprake teen pensioenarisse van Transnet”. Adv. Anton Alberts, die VF Plus se parlementêre woordvoerder oor vervoer, het gesê hulle gaan die klag lê nadat Molefe glo aan ŉ Sondagkoerant gesê het Transnet-pensioentrekkers “is begunstigdes van apartheid wat op geen vergoeding aanspraak kan maak nie”. Rapport het Sondag oor die klasaksie-hofsaak van 67 000 verarmde Transnet-pensioentrekkers teen Transnet berig. Dié verhoor begin op 8 Mei in die Noord-Gautengse hooggeregshof in Pretoria. Die eis beloop R79 miljard wat dit die grootste siviele eis in Suid-Afrika se geskiedenis maak. Molefe is ook aangehaal waar hy sê: “As hulle die revolusie in die strate verder wil voer, moet hulle net sê”, met verwysing na die optog wat die pensioenarisse verlede week saam met die VF Plus na die Uniegebou onderneem het. Volgens Alberts is dié uitsprake van Molefe nie net onwaar nie, maar is dit rassisties en tas dit die waardigheid aan van die pensioenarisse wat reeds in ellende gedompel is weens die stroping van hul pensioenfondse. “Al hierdie mense het ŉ bydrae tot een van die fondse gelewer, en daardie geld is ter sprake. Boonop is Molefe oënskynlik nie daarvan bewus dat sowat die helfte van die eisers swart, bruin en Indiërmense is nie,” het Alberts gesê. “Hierdie uitsprake is onaanvaarbaar vir iemand van Molefe se statuur. Die pensioenarisse vra wat hulle toekom en waarvoor hulle ŉ lewe lank gewerk het. Beledigings en dreigemente gaan nie werk nie. Die hof is die plek om te gaan verduidelik wat van die mense se geld geword het.”